ပထမအကြိမ် ပြည်သူ့လွှတ်တော်

**ပထမအကြိမ် ပြည်သူ့လွှတ်တော်** (အင်္ဂလိပ်: First Pyithu Hluttaw)သည် ၂၀၁၀ ပြည့်နှစ်နောက်ပိုင်း စစ်အစိုးရမှ စစ်တစ်ပိုင်းအစိုးရကို ပြောင်းလဲပေးခဲ့သည့် အထွေထွေရွေးကောက်ပွဲ ၂၀၁၀ ရလဒ်အရပေါ်ပေါက်လာသော ပထမဆုံးသော အောက်လွှတ်တော်ဖြစ်သည်။ ဤလွှတ်တော်သည် မြန်မာ့နိုင်ငံရေးသမိုင်းတွင် ဆယ်စုနှစ်နှစ်ခုကျော်ကြာ စစ်အုပ်ချုပ်ရေးယန္တရားမှ ဒီမိုကရေစီစနစ်သို့ ပြန်လည်ကူးပြောင်းရန် ခြေလှမ်းစတင်ခဲ့သည့် သမိုင်းဝင်လွှတ်တော်လည်း ဖြစ်သည်။ ၂၀၁၁ ခုနှစ် ဇန်နဝါရီလ ၃၁ ရက်နေ့တွင် ပထမဆုံးအကြိမ် ပုံမှန်အစည်းအဝေးကို စတင်ကျင်းပခဲ့သည်။

ဤလွှတ်တော်သက်တမ်းအတွင်း အထူးခြားဆုံးအချက်မှာ ၂၀၁၂ ခုနှစ် ကြားဖြတ်ရွေးကောက်ပွဲမှတစ်ဆင့် ဒေါ်အောင်ဆန်းစုကြည် ဦးဆောင်သော အမျိုးသားဒီမိုကရေစီအဖွဲ့ချုပ်  ကိုယ်စားလှယ်များ လွှတ်တော်အတွင်းသို့ ပထမဆုံးအကြိမ် ဝင်ရောက်လာနိုင်ခြင်းပင်ဖြစ်သည်။ပထမအကြိမ် ပြည်သူ့လွှတ်တော်သည် ဥပဒေပြုရေးလုပ်ငန်းစဉ်များတွင် လမ်းခင်းပေးနိုင်ခဲ့ပြီး နောက်ပိုင်းပေါ်ပေါက်လာမည့် ဒုတိယအကြိမ် ပြည်သူ့လွှတ်တော်သက်တမ်းအတွက်လည်း  အခြေခံအုတ်မြစ်များကို ချမှတ်ပေးခဲ့သော လွှတ်တော်အဖြစ် မှတ်တမ်းဝင်ခဲ့သည်။

## သဘာပတိ ရွေးချယ်တင်မြှောက်ခြင်း 
နိုင်ငံတော်အေးချမ်းသာယာရေးနှင့် ဖွံ့ဖြိုးရေးကောင်စီက ခေါ်ယူသော ပထမအကြိမ်ပြည်သူ့လွှတ်တော် ပုံမှန်အစည်းအဝေးကို ၂၀၁၁ ခုနှစ် ဇန်နဝါရီလ ၃၁ ရက်တွင် နေပြည်တော်ရှိ လွှတ်တော်အဆောက်အအုံ ပြည်သူ့လွှတ်တော်ခန်းမ၌ စတင်ကျင်းပသည်။ အစည်းအဝေးသို့ တိုင်းဒေသကြီးနှင့် ပြည်နယ်များမှရွေးကောက်ခံ ပြည်သူ့ လွှတ်တော် ကိုယ်စားလှယ်များနှင့် တပ်မတော်သား ပြည်သူ့လွှတ်တော်ကိုယ်စားလှယ်များ စုံညီစွာ တက်ရောက်ကြပြီးနောက် သဘာပတိကို ရွေးချယ်တင်မြှောက်ကြသည်။

ရှေးဦးစွာ ပြည်သူ့လွှတ်တော်ကိုယ်စားလှယ်များက သဘာပတိတင်မြှောက်ကြရာတွင် သဘာပတိလောင်းအမည် စာရင်းတင်သွင်းသည့် အရေအတွက်သည် နှစ်စောင်ဖြစ်နေခဲ့သည်။

သို့သော် တင်သွင်းသူ နှစ်ဦးစလုံးက ဟင်္သာတမဲဆန္ဒနယ်မှ ဦးဌေးဦး တစ်ဦးတည်းကိုသာတင်သွင်းခဲ့သည့်အတွက်ကြောင့်  ပြည်သူ့လွှတ်တော် ကိုယ်စားလှယ် ဦးဌေးဦးအား ပထမအကြိမ် ပြည်သူ့လွှတ်တော် ပုံမှန်အစည်းအဝေး၏ သဘာပတိအဖြစ် ရွေးချယ်တင်မြှောက်ကြသည်။ ထို့နောက် ဦးဌေးဦးက သဘာပတိအဖြစ်နေရာယူပြီး  သဘာပတိအဖြစ် ကတိသစ္စာပြုသည်။ ပြည်သူ့လွှတ်တော်ကိုယ်စားလှယ်များသည်လည်း သဘာပတိရှေ့မှောက်၌ ကတိသစ္စာပြုကြပြီး ကတိသစ္စာပြုလွှာပေါ်တွင် လက်မှတ်ရေးထိုးကြသည်။

### ပြည်သူ့လွှတ်တော် ဥက္ကဋ္ဌ ရွေးကောက် တင်မြှောက်ခြင်း 
အစီအစဉ်အရ ပြည်သူ့လွှတ်တော် ဥက္ကဋ္ဌ ရွေးကောက် တင်မြှောက်ခြင်း ဆောင်ရွက်ရာတွင် ဇေယျာသီရိ မဲဆန္ဒနယ်မှ သူရဦးရွှေမန်းကို ဇမ္ဗူသီရိမဲဆန္ဒနယ်မှ ဦးသိန်းစိန် က အမည်စာရင်းတင်သွင်းပြီး တောင်သာမဲဆန္ဒနယ်မှ ဦးအောင်သောင်းက ထောက်ခံ၍လည်းကောင်း၊ ပန်းတနော် မဲဆန္ဒနယ်မှ ဦးမန်းမောင်မောင်ဉာဏ်ကို မော်လိုက်မဲဆန္ဒနယ်မှ ဦးသောင်းက အမည်စာရင်းတင်သွင်းပြီး ဖောင်းပြင်မဲဆန္ဒနယ်မှ ဦးမောင်ဦးက ထောက်ခံ၍လည်းကောင်း တင်သွင်းကြသည်။

သူရဦးရွှေမန်းသည် ဥက္ကဋ္ဌ အဖြစ် တစ်ဦးတည်းတင်သွင်းခံရပြီး၊ကန့်ကွက်သူမရှိသည့်အတွက် ရွေးချယ်တင်မြှောက်ခံရသည်။

အစီအစဉ်အရ ဒုတိယဥက္ကဋ္ဌ ရွေးကောက်တင်မြှောက်ခြင်းကိုလည်း လုပ်ထုံးလုပ်နည်းနှင့်အညီ ဆက်လက်ဆောင်ရွက်ရာ ဒဂုံမဲဆန္ဒနယ်မှ ဦးနန္ဒကျော်စွာကို ပုလဲမဲဆန္ဒနယ်မှ ဦးကျော်ဆန်းက အမည်စာရင်းတင်သွင်းပြီး ကျောက်ဆည်မဲဆန္ဒနယ်မှ ဦးသောင်းကထောက်ခံ၍ လည်းကောင်း၊ ကျောက်မဲ မဲဆန္ဒနယ်မှ ဦးနယ်လ်ဆင် (ခ)ဦးဆောင်ဆီကို နမ့်ခမ်းမဲဆန္ဒနယ်မှ ဒေါက်တာစိုင်းကျော်အုန်းက အမည်စာရင်းတင်သွင်းပြီး လင်းခေးမဲဆန္ဒနယ်မှ ဦးစိုင်းလှကျော်ကထောက်ခံ၍ လည်းကောင်း၊ ကျောက်မဲ မဲဆန္ဒနယ်မှ ဦးနယ်လ်ဆင်(ခ)ဦးဆောင်ဆီကို ပုဏ္ဏားကျွန်း မဲဆန္ဒနယ်မှ ဦးထွန်းအောင်ကျော်က အမည်စာရင်းတင်သွင်းပြီး ပေါက်တောမဲဆန္ဒနယ်မှ ဦးအောင်ကျော်ဇံက ထောက်ခံ၍လည်းကောင်း၊ ပန်းတနော် မဲဆန္ဒနယ်မှ ဦးမန်းမောင်မောင်ဉာဏ်ကို မိုးမိတ်မဲဆန္ဒနယ်မှ ဦးကျော်မြင့်(ခ)ဦးဖိုးတုတ်က အမည်စာရင်းတင်သွင်းပြီး နောင်ချိုမဲဆန္ဒနယ်မှ ဦးကျော်မြင့် ကထောက်ခံ၍လည်းကောင်း အသီးသီးတင်သွင်းကြရာ အမည်စာရင်းတင်သွင်းခံရသည့် ဒုတိယဥက္ကဋ္ဌလောင်းမှာ စုစုပေါင်း ၃ ဦးဖြစ်သည်။ 

သို့ဖြစ်သောကြောင့် ကိုယ်စားလှယ်များက လျှို့ဝှက်ဆန္ဒမဲပေးကြသည်။ ဦးနန္ဒကျော်စွာက ၃၆၈ မဲ၊ ဦးနယ်လ်ဆင်(ခ)ဆောင်ဆီက ၄၅ မဲ၊ ဦးမန်းမောင်မောင်ဉာဏ်က ၁၅ မဲ ရရှိသဖြင့် သဘာပတိက ဦးနန္ဒကျော်စွာအား ဒုတိယဥက္ကဋ္ဌအဖြစ် ရွေးကောက်တင်မြှောက်သည်။ ၎င်းနောက်ရွေးကောက်ခံ ဥက္ကဋ္ဌနှင့် ဒုတိယဥက္ကဋ္ဌများသည် သဘာပတိရှေ့မှောက်တွင် ကတိသစ္စာပြုကြပြီး လွှတ်တော် ရှေ့မှောက်၌ လက်မှတ်ရေးထိုးကြသည်။ ထို့နောက် သဘာပတိ ဦးဌေးဦးက ဥက္ကဋ္ဌ သူရဦးရွှေမန်းအား တာဝန်လွှဲအပ်ခဲ့သည်။ 

### ပြည်သူ့လွှတ်တော် ကော်မတီများ ဖွဲ့စည်းခြင်း (မတ်လ ၁-၇ ရက်) 
ပထမအကြိမ် ပြည်သူ့လွှတ်တော် ပုံမှန်အစည်းအေဝး ဒုတိယနေ့ကို မတ်လ ၁ ရက်နေ့တွင် ပြည်သူ့လွှတ်တော် ခန်းမ၌ ကျင်းပသည်။ ပြည်သူ့လွှတ်တော် ဥက္ကဋ္ဌက ပြည်သူ့လွှတ်တော်ဥပဒေကြမ်းကော်မတီ ဖွဲ့စည်းနိုင်ရန်အတွက် ပါဝင်သင့်သည့်အဖွဲ့ဝင်ဦးရေ၊ အဖွဲ့ဝင်များ၏အမည်စာရင်း၊ ကော်မတီဥက္ကဋ္ဌနှင့် အတွင်းရေးမှူးတို့၏ အမည်စာရင်းကို ပြည်သူ့လွှတ်တော်သို့ တင်ပြသည်။

ပထမအကြိမ် ပြည်သူ့လွှတ်တော်ပုံမှန်အစည်းအေဝး တတိယနေ့ကို မတ်လ ၃ ရက်တွင် နေပြည်တော်ရှိ ပြည်သူ့လွှတ်တော်ခန်းမ၌ ကျင်းပသည်။ အစီအစဉ်အရ ပြည်သူ့လွှတ်တော် ဥက္ကဋ္ဌက ပြည်သူ့ငွေစာရင်း ကော်မတီ ဖွဲ့စည်းရေးနှင့်စပ်လျဉ်း၍ ရှင်းလင်းပြောကြားသည်။ ထို့နောက် ပြည်သူ့ငွေစာရင်း ကော်မတီတွင်ပါဝင်မည့် အဖွဲ့ဝင် ၁၁ ဦး၏ အမည်စာရင်းကို ပြည်သူ့လွှတ်တော်သို့ တင်ပြသည်။ ကိုယ်စားလှယ်များက အတည်ပြုသည့်အတွက် ပြည်သူ့လွှတ်တော်က အတည်ပြုကြောင်း ကြေညာသည်။

ပထမအကြိမ် ပြည်သူ့လွှတ်တော် ပုံမှန်အစည်းအေဝး စတုတ္ထနေ့ကို မတ်လ ၄ ရက်တွင် ပြည်သူ့လွှတ်တော် ခန်းမ၌ ကျင်းပသည်။ အစီအစဉ်အရ ပြည်သူ့လွှတ်တော်ဥက္ကဋ္ဌက လွှတ်တော်အခွင့်အရေးကော်မတီဖွဲ့စည်းရေးနှင့် စပ်လျဉ်း၍ ရှင်းလင်းပြောကြားသည်။ ထို့နောက် ပြည်သူ့လွှတ်တော် ဥက္ကဋ္ဌသည် လွှတ်တော်အခွင့်အရေးကော်မတီ၌ ပါဝင်သင့်သည့်အဖွဲ့ဝင်ဦးရေ၊ အဖွဲ့ဝင်အဖြစ်ပါဝင်သင့်သည့် လွှတ်တော် ကိုယ်စားလှယ်များ၏ အမည်စာရင်း၊ ကော်မတီကို တာဝန်ယူဦးဆောင်မည့် ကော်မတီဥက္ကဋ္ဌနှင့် အတွင်းရေးမှူးတို့၏ အမည်စာရင်းများကို လွှတ်တော်သို့ တင်ပြ၍ လွှတ်တော်၏ အတည်ပြုချက်ရယူရာ လွှတ်တော် က အတည်ပြုသဖြင့် လွှတ်တော်အခွင့်အရေးကော်မတီကို ဖွဲ့စည်းသည်။

ပထမအကြိမ် ပြည်သူ့လွှတ်တော်ပုံမှန်အစည်းအေဝး ပဉ္စမနေ့ကို မတ်လ ၇ ရက်တွင် ပြည်သူ့လွှတ်တော်ခန်းမ၌ ကျင်းပသည်။ အစီအစဉ်အရ ပြည်သူ့လွှတ်တော်ဥက္ကဋ္ဌက အစိုးရ၏ အာမခံချက်များကတိများနှင့် တာဝန်ခံချက်များ စိစစ်ရေးကော်မတီဖွဲ့စည်း ရေးနှင့်စပ်လျဉ်း၍ ရှင်းလင်းပြောကြားသည်။ ထို့နောက် အစိုးရ၏ အာမခံချက်များ၊ ကတိများနှင့် တာဝန်ခံချက်များ စိစစ်ရေးကော်မတီကို ၁၅ ဦးထက်မပိုသည့် လွှတ်တော်ကိုယ်စားလှယ်များဖြင့် ဖွဲ့စည်းရမည်ဖြစ်ပြီး ကော်မတီတွင် ပါဝင်သည့် အဖွဲ့ဝင်ဦးရေ၊ အဖွဲ့ဝင်အဖြစ်ပါဝင်သင့်သည့် လွှတ်တော်ကိုယ်စားလှယ်များ၏ အမည်စာရင်း၊ ကော်မတီကို တာဝန်ယူဦးဆောင်သည့် ကော်မတီဥက္ကဋ္ဌနှင့် အတွင်းရေးမှူးတို့၏ အမည်စာရင်းများကို လွှတ်တော်သို့တင်ပြရာ ပြည်သူ့လွှတ်တော်ကိုယ်စားလှယ်များက အတည်ပြုသည့်အတွက် ပြည်သူ့လွှတ်တော်က အတည်ပြုကြောင်းကြေညာသည်။

### မေးခွန်းများမေးမြန်းခြင်းနှင့် အဆိုတင်သွင်းခြင်း (မတ်လ ၉-၁၀ ရက်) 
ပထမအကြိမ် ပြည်သူ့လွှတ်တော်ပုံမှန်အစည်းအဝေး များ၏ ပဉ္စမနေ့တွင် ကော်မတီအသီးသီးကို ဖွဲ့စည်းနိုင်ခဲ့သည်။ အစည်းအဝေး ဆဋ္ဌမနေ့တွင် မေးခွန်းများ မေးမြန်းခြင်း၊ ဖြကြေားခြင်း၊ အဆိုတင်သွင်းခြင်းနှင့် လက်ခံဆွေးနွေးရန် သင့်၊ မသင့်ကို ပြည်သူ့လွှတ်တော်၏ အဆုံးအဖြတ်ရယူခြင်းလုပ်ငန်းများအား ပြည်သူ့လွှတ်တော် ပုံစံတစ်ရပ် အနေဖြင့် စတင်လုပ်ဆောင်ခဲ့သည်။

ပထမအကြိမ် ပြည်သူ့လွှတ်တော်ပုံမှန်အစည်းအဝေး ဆဋ္ဌမနေ့ကို မတ်လ ၉ ရက်တွင် နေပြည်တော်ရှိ လွှတ်တော် အဆောက်အအုံ ပြည်သူ့လွှတ်တော်ခန်းမ၌ ကျင်းပသည်။ အစီအစဉ်အရ ပြည်သူ့လွှတ်တော်ကိုယ်စားလှယ် များက မေးမြန်းထားသည့် မေးခွန်းများအနက် စိစစ်ခွင့်ပြုသင့်သည့် ကြယ်ပွင့်ပြမေးခွန်းများကို သက်ဆိုင်ရာ ပြည်သူ့လွှတ်တော်ကိုယ်စားလှယ်များက မေးမြန်းခြင်းနှင့် သက်ဆိုင်ရာပြည်ထောင်စုအဆင့် အဖွဲ့အစည်းဝင်များက ပြောကြားခြင်းများ ဆောင်ရွက်ကြသည်။ မြောက်ဦးမဲဆန္ဒနယ်မှ ဦးအောင်ထွန်းသာ၏ မေးမြန်းချက်ကို ယဉ်ကျေးမှုဝန်ကြီးဌာန ဝန်ကြီး ဦးခင်အောင်မြင့် ကလည်းကောင်း၊ ပုဇွန်တောင်မဲဆန္ဒနယ်မှ ဦးအောင်ဇင်နှင့် သီပေါမဲဆန္ဒနယ်မှ ဦးရဲထွန်း (ခ) ဦးမင်းထွန်းတို့၏ မေးမြန်းချက်များကို လယ်ယာစိုက်ပျိုးရေးနှင့် ဆည်မြောင်းဝန်ကြီးဌာနဝန်ကြီး ဦးဌေးဦးကလည်းကောင်း ဖြကြေားသည်။ အဆိုတင်သွင်းခြင်းများနှင့်ပတ်သက်၍ မြေပုံမဲဆန္ဒနယ်မှ ဦးဖေသန်း၏အဆိုကို အမ်းမဲဆန္ဒနယ်မှ ဦးသိန်းဆွေက ထောက်ခံ၍လည်းကောင်း၊ နမ့်ခမ်းမဲဆန္ဒနယ်မှ ဒေါက်တာစိုင်းကျော်အုန်း၏အဆိုကို ဖလမ်း မဲဆန္ဒနယ်မှ ဦးခွန်လိန်းကထောက်ခံ၍လည်းကောင်း၊ တန့်ယန်းမဲဆန္ဒ နယ်မှ ဦးထွန်းဆာ (ခ) စိုင်းထွန်းဝင်း၏ အဆိုကို သီပေါမဲဆန္ဒနယ်မှ ဦးရဲထွန်း (ခ) ဦးမင်းထွန်းက ထောက်ခံ၍လည်းကောင်း၊ ဟားခါးမဲဆန္ဒနယ်မှ ဦးငွေမောင်း၏ အဆိုကို သိနီ္နမဲဆန္ဒနယ်မှ ဦးစိုင်းဝင်းခိုင်က ထောက်ခံ၍လည်းကောင်း အဆိုတင်သွင်းကြသည်။ ယင်းအဆိုများကို ပြည်သူ့လွှတ်တော်က လက်ခံဆွေးနွေးရန် သင့်၊ မသင့် လွှတ်တော်၏ဆန္ဒကိုရယူရာ လွှတ်တော်က လက်ခံဆွေးနွေးရန် သင့်ကြောင်းတင်ပြသဖြင့် လက်ခံဆွေးနွေးရန်နေ့ရက်များကို ချိန်းဆိုသည်။

မတ်လ ၁၀ ရက်က နေပြည်တော်ရှိ လွှတ်တော် အဆောက်အအုံ ပြည်သူ့လွှတ်တော်ခန်းမ၌ ကျင်းပသည့် ပထမအကြိမ် ပြည်သူ့လွှတ်တော် ပုံမှန်အစည်းအေဝး၏ သတ္တမနေ့တွင် ပြန်ကြားရေးဝန်ကြီးဌာနနှင့် သက်ဆိုင်သော မေးခွန်းများကို ပြန်ကြားရေးဝန်ကြီးဌာန ဝန်ကြီး ဦးကျော်ဆန်းက လည်းကောင်း၊ ဘဏ္ဍာရေးနှင့် အခွန်ဝန်ကြီးဌာနနှင့်သက်ဆိုင်သောမေးခွန်းများကို ဘဏ္ဍာရေးနှင့်အခွန် ဝန်ကြီးဌာန ဝန်ကြီ ဦးလှထွန်းက လည်းကောင်း ပြန်လည် ဖြေကြားခဲ့ကြသည်။

## ထင်ရှားသော ဖြစ်ရပ်များ 
### နိုင်ငံတော်ဖွဲ့စည်းပုံအခြေခံဥပဒေဆိုင်ရာခုံရုံးနှင့် အငြင်းပွားမှု (၂၀၁၂) 
ပထမအကြိမ် ပြည်သူ့လွှတ်တော်သက်တမ်းအတွင်း အုပ်ချုပ်ရေးမဏ္ဍိုင်နှင့် ဥပဒေပြုရေးမဏ္ဍိုင်အကြား အခြေခံဥပဒေဆိုင်ရာ အဓိပ္ပာယ်ဖွင့်ဆိုမှုနှင့် ပတ်သက်၍ ကြီးမားသော အငြင်းပွားမှုတစ်ရပ် ပေါ်ပေါက်ခဲ့သည်။

* **အငြင်းပွားမှုအစ:** ၂၀၁၂ ခုနှစ်၊ ဖေဖော်ဝါရီလ ၂ ရက်နေ့တွင် နိုင်ငံတော်သမ္မတကိုယ်စား ပြည်ထောင်စုရှေ့နေချုပ်က လွှတ်တော်ကော်မတီ၊ ကော်မရှင်အဖွဲ့ဝင်များသည် "ပြည်ထောင်စုအဆင့်" ဟုတ်မဟုတ် အဆုံးအဖြတ်ပေးရန် ခုံရုံးသို့ တင်သွင်းခဲ့သည်။
* **ခုံရုံး၏ ဆုံးဖြတ်ချက်:** ၂၀၁၂ ခုနှစ်၊ မတ်လ ၂၈ ရက်နေ့တွင် ဥက္ကဋ္ဌ ဦးသိန်းစိုး ဦးဆောင်သည့် ခုံရုံးက လွှတ်တော်ကော်မတီဝင်များသည် "ပြည်ထောင်စုအဆင့် မဟုတ်ကြောင်း" အပြီးသတ်ဆုံးဖြတ်ချက် (၁/၂၀၁၂) ကို ချမှတ်ခဲ့သည်။ ဤဆုံးဖြတ်ချက်သည် လွှတ်တော်၏ ဂုဏ်သိက္ခာကို ထိပါးစေသည်ဟုဆိုကာ လွှတ်တော်ကိုယ်စားလှယ်များက ပြင်းထန်စွာ ကန့်ကွက်ခဲ့ကြသည်။
* **စွပ်စွဲပြစ်တင်ရန် ကြိုးပမ်းမှုများ:** ၂၀၁၂ ခုနှစ်အတွင်း ပြည်သူ့လွှတ်တော်ကိုယ်စားလှယ်များက ခုံရုံးကို စွပ်စွဲပြစ်တင်ရန် နှစ်ကြိမ်တိုင် ကြိုးပမ်းခဲ့ကြသည်။ ဒုတိယအကြိမ်တွင် ဒေါ်အောင်ဆန်းစုကြည် အပါအဝင် ကိုယ်စားလှယ် ၃၀၁ ဦးက လက်မှတ်ရေးထိုး တင်ပြခဲ့ကြသည်။
* **အမျိုးသားလွှတ်တော်နှင့် စုံစမ်းစစ်ဆေးခြင်း:** ၂၀၁၂ ခုနှစ်၊ ဩဂုတ်လ ၂၈ ရက် တွင် အမျိုးသားလွှတ်တော်က ခုံရုံးအဖွဲ့ဝင်များအပေါ် စွပ်စွဲပြစ်တင်သည့်အဆိုကို အတည်ပြုခဲ့သည်။ ထို့ကြောင့် ဩဂုတ်လ ၂၉ ရက်တွင် ပြည်သူ့လွှတ်တော် ဒုတိယဥက္ကဋ္ဌ **ဦးနန္ဒကျော်စွာ** ခေါင်းဆောင်သည့် စုံစမ်းစစ်ဆေးရေးအဖွဲ့ကို ဖွဲ့စည်းခဲ့ပြီး၊ အဆိုပါအဖွဲ့က ခုံရုံးအဖွဲ့ဝင်များကို စွပ်စွဲပြစ်တင်ရန် ဆုံးဖြတ်ချက်ချမှတ်သည့် အစီရင်ခံစာကို တင်ပြခဲ့သည်။
* **နိဂုံးနှင့် ရလဒ်:** လွှတ်တော်၏ စွပ်စွဲပြစ်တင်မှုကြောင့် ၂၀၁၂ ခုနှစ်၊ စက်တင်ဘာလ ၆ ရက်နေ့၌ နိုင်ငံတော်သမ္မတ ဦးသိန်းစိန်က အမိန့်အမှတ် (၂၉/၂၀၁၂) ကို ထုတ်ပြန်ခဲ့သည်။ အဆိုပါအမိန့်အရ ဥက္ကဋ္ဌ ဦးသိန်းစိုး အပါအဝင် အဖွဲ့ဝင် (၉) ဦးစလုံး (ဒေါက်တာ တင်အောင်အေး၊ ဒေါ်ခင်လှမြင့်၊ ဦးထွန်းကြည်၊ ဦးစိုးသိန်း၊ ဦးခင်ထွန်း၊ ဦးဆန်းမြင့်၊ ဦးမြင့်ကြိုင် နှင့် ဒေါ်မိမိရီ) တို့သည် ၎င်းတို့၏ သဘောဆန္ဒအလျောက် ရာထူးမှ အစုလိုက်အပြုံလိုက် နှုတ်ထွက်ခဲ့ကြသည်။

#### ခုံရုံးအဖွဲ့ဝင်သစ်များ ခန့်အပ်ခြင်း (၂၀၁၃) 
ခုံရုံးအဖွဲ့ဝင်အားလုံး နှုတ်ထွက်သွားပြီးနောက် လစ်လပ်နေသော နေရာများအတွက် ၂၀၁၃ ခုနှစ်၊ ဖေဖော်ဝါရီလ ၂၅ ရက်နေ့တွင် နိုင်ငံတော်သမ္မတနှင့် လွှတ်တော်နှစ်ရပ်တို့မှ အဆိုပြုသည့် အဖွဲ့ဝင် (၉) ဦးကို ပြည်ထောင်စုလွှတ်တော်က အတည်ပြုပေးခဲ့သည်။ ၎င်းတို့အထဲမှ ပြည်ထောင်စုတရားလွှတ်တော်ချုပ် အငြိမ်းစားညွှန်ကြားရေးမှူးချုပ် **ဦးမြသိန်း** သည် ခုံရုံးဥက္ကဋ္ဌအဖြစ် ၂၀၁၃ ခုနှစ်၊ ဖေဖော်ဝါရီလ ၂၆ ရက်နေ့တွင် စတင်တာဝန်ထမ်းဆောင်ခဲ့သည်။

### ပြည်သူ့လွှတ်တော်ဥက္ကဋ္ဌအား တာဝန်မှရုပ်သိမ်းရန် ကြိုးပမ်းမှုနှင့် နိုင်ငံရေးအားပြိုင်မှု (၂၀၁၅) 
ပထမအကြိမ် ပြည်သူ့လွှတ်တော် သက်တမ်းကုန်ဆုံးခါနီး ၂၀၁၅ ခုနှစ်၊ ဩဂုတ်လအတွင်း ပြည်သူ့လွှတ်တော်ဥက္ကဋ္ဌ သူရဦးရွှေမန်းအား ရာထူးမှ ဖယ်ရှားနိုင်ရန် နိုင်ငံရေးနှင့် ဥပဒေကြောင်းအရ ဖိအားပေးမှုများ ပေါ်ပေါက်ခဲ့သည်။

* **မဲဆန္ဒရှင်များ၏ တိုင်ကြားမှု:** နေပြည်တော်၊ ဇေယျာသီရိမြို့နယ် မဲဆန္ဒနယ်မှ မဲဆန္ဒရှင် ၂ ရာခိုင်နှုန်းကျော် (သို့မဟုတ် ၃ ရာခိုင်နှုန်းခန့်) က လွှတ်တော်ဥက္ကဋ္ဌ သူရဦးရွှေမန်းအား လွှတ်တော်ကိုယ်စားလှယ်အဖြစ်မှ ရုပ်သိမ်းပေးရန် ပြည်ထောင်စုရွေးကောက်ပွဲကော်မရှင်သို့ စာရေးသားတောင်းဆိုခဲ့ကြသည်။ ၎င်းတို့က ဥက္ကဋ္ဌသည် ဥပဒေချိုးဖောက်သည်ဟု စွပ်စွဲခဲ့ကြသည်။
* **ဥပဒေကြောင်းအရ အခြေအနေ:** ဖွဲ့စည်းပုံအခြေခံဥပဒေအရ မဲဆန္ဒရှင် ၁ ရာခိုင်နှုန်းက လက်မှတ်ထိုးတိုင်ကြားလျှင် ကော်မရှင်က စုံစမ်းစစ်ဆေးရမည်ဟု ပြဋ္ဌာန်းထားသော်လည်း၊ အကောင်အထည်ဖော်ရမည့် **"လွှတ်တော်ကိုယ်စားလှယ် တာဝန်မှ ပြန်လည်ရုပ်သိမ်းခြင်းဆိုင်ရာ ဥပဒေ (Recall Law)"** မှာ ထိုစဉ်က လွှတ်တော်တွင် အတည်ပြုပြဋ္ဌာန်းနိုင်ခြင်း မရှိသေးပေ။
* **လွှတ်တော်အတွင်း သဘောထား:** ပြည်သူ့လွှတ်တော်အတွင်း၌ မဲဆန္ဒရှင် ၁ ရာခိုင်နှုန်းဖြင့် တိုင်ကြားနိုင်ခြင်းသည် နည်းလွန်းသည်ဟု ယူဆချက်များရှိနေပြီး ဖွဲ့စည်းပုံပြင်ဆင်ရေးတွင်လည်း အဆိုပါအချက်ကို ပြင်ဆင်ရန် ကြိုးစားခဲ့သော်လည်း မအောင်မြင်ခဲ့ပေ။ ထို့ကြောင့် ရွေးကောက်ပွဲကော်မရှင်အနေဖြင့် အရေးယူဆောင်ရွက်ရန် တိကျသောဥပဒေ မရှိသေးသည့် အခြေအနေဖြစ်ခဲ့သည်။
* **ရလဒ်:** လွှတ်တော်ဥက္ကဋ္ဌသည် လွှတ်တော်ကိုယ်စားလှယ် အများစု၏ ထောက်ခံမှုနှင့် ဥပဒေကြောင်းအရ လစ်ဟာချက်များကြောင့် အဆိုပါ ဖိအားပေးမှုများကို ကျော်ဖြတ်နိုင်ခဲ့ပြီး ပထမအကြိမ် လွှတ်တော်သက်တမ်း ကုန်ဆုံးသည်အထိ တာဝန်ကို ဆက်လက်ထမ်းဆောင်ခဲ့သည်။

## ၂၀၁၂ ကြားဖြတ်အပြီး အခြေအနေ 
၂၀၁၂ ကြားဖြတ်ရွေးကောက်ပွဲ အပြီးတွင် ဒေါ်အောင်ဆန်းစုကြည် ဦးဆောင်သော အမျိုးသားဒီမိုကရေစီအဖွဲ့ချုပ်သည် လွှတ်တော်ထဲသို့ စတင်ရောက်ရှိလာခဲ့သည်။ 

## ပြီးဆုံးခြင်း 
ပထမအကြိမ် ပြည်သူ့လွှတ်တော် သည်  ၂၀၁၆ခုနှစ်၊ ဇန်နဝါရီ ၂၈ ရက်တွင် ၁၃ကြိမ်မြောက်ပုံမှန် အစည်းအဝေး နောက်ဆုံး ကျင်းပပြီးနောက် ပြီးဆုံး သွားခဲ့သည်။

## ကိုးကား 
ကဏ္ဍ:ပြည်သူ့လွှတ်တော်